## Priopćenje Ustavnog suda Republike Hrvatske broj U-VII-842/1998 od 21. listopada 1998.

### NN 140/1998 (26.10.1998.), Priopćenje Ustavnog suda Republike Hrvatske broj U-VII-842/1998 od 21. listopada 1998.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jurica Malčić, dopredsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, mr. Hrvoje Momčinović, Ivan
Marijan Severinac i Mladen Žuvela, u postupku nadzora nad ustavnošću i
zakonitošću izbora u skladu s odredbom članka 125. alineje 7. Ustava Republike
Hrvatske i odredbom članka 38. alineje 1. Ustavnog zakona o Ustavnom sudu
Republike Hrvatske, povodom prijedloga Socijaldemokratske partije Hrvatske,
na sjednici održanoj dana 21. listopada 1998., izdaje

## **PRIOPĆENJE**

I.

Socijaldemokratska partija Hrvatske, zastupana po predsjedniku Ivici
Račanu (dalje u tekstu: SDP), podnijela je Ustavnom sudu Republike Hrvatske
prijedlog za nadzor nad ustavnošću i zakonitošću postupanja Izbornog povjerenstva
Republike Hrvatske, povodom njezinih prigovora u svezi izborne promidžbe
za izbore za Skupštinu Dubrovačko-neretvanske županije.

U prijedlogu navodi da je 2. listopada 1998. uputila prigovor Županijskom
izbornom povjerenstvu Dubrovačko-neretvanske županije, u kojem je navela
da je za dan 2. listopada 1998. najavljena emisija 1. programa HTV-a "Ljudi
smo" u kojoj je gost trebao biti gospodin Niko Bulić pa, kako je isti ujedno
i nositelj liste HDZ-a na izborima za Županijsku skupštinu Dubrovačko-
-neretvanske županije, smatraju da bi njegovo gostovanje u toj emisiji
značilo povredu članka 19. Izbornog zakona, s obzirom da drugim strankama
nije omogućena takva besplatna promidžba. Ujedno moli Županijsko izborno
povjerenstvo da upozori HTV na kršenje Izbornog zakona te da zatraži od
HTV-a da i svim ostalim nositeljima izbornih lista i njihovim strankama
omogući takvu promidžbu.

II.

Na prigovor SDP-a Županijsko izborno povjerenstvo nije odgovorilo pa
je SDP 5. listopada 1998. izjavila prigovor Izbornom povjerenstvu Republike
Hrvatske, u kojem traži da postupi u skladu sa svojim zakonskim ovlaštenjima
te zatraži od HTV-a da i svim ostalim nositeljima izbornih lista na izborima
za Županijsku skupštinu Dubrovačko-neretvanske županije omogući istu takvu
izbornu promidžbu. Izborno povjerenstvo Republike Hrvatske ne odgovara
SDP-u na prigovor, već telefonskim putem upozorava Županijsko izborno povjerenstvo
da riješi prigovor SDP-a od 2. listopada 1998.

Županijsko izborno povjerenstvo, dopisom od 5. listopada 1998., odgovara
SDP-u te navodi da su, prema odredbi članka 20. Zakona o izboru članova
predstavničkih tijela jedinica lokalne samouprave i jedinica lokalne uprave
i samouprave ("Narodne novine", br. 90/92, 69/95, 59/96 i 63/96), samo
lokalna sredstva javnog priopćavanja - dakle ne i sva - dužna političkim
strankama i nezavisnim kandidatima koji sudjeluju na izborima za članove
predstavničkih tijela jedinica lokalne samouprave, odnosno jedinica lokalne
uprave i samouprave, omogućiti da pod jednakim uvjetima izlažu svoj program
i obavljaju izbornu promidžbu pa da, stoga, Županijsko izborno povjerenstvo,
u smislu odredbe članka 34. alineje 4. navedenog Zakona, ima pravo i dužnost
nadzirati zakonitost ovakve izborne promidžbe samo ako se ona obavlja putem
lokalnih sredstava priopćavanja, dakle da ono nije ovlašteno kontrolirati
i ocjenjivati da li izborne propise krše javna glasila, kao što je Hrvatska
televizija, čiji je domašaj širi.

III.

U predmetnom prijedlogu, SDP predlaže Ustavnom sudu da utvrdi da je
Izborno povjerenstvo Republike Hrvatske bilo dužno razmotriti njihov prigovor
u vezi izborne promidžbe, da je HTV privilegiranjem samo jednog kandidata
prekršio zakonske propise o jednakosti i ravnopravnosti kandidata u promidžbi
te da se Županijsko izborno povjerenstvo nije pridržavalo zakonskih rokova
za odgovor na njihov prigovor, odnosno da nisu postupili u skladu s propisima
o nadzoru nad zakonitošću izbora, odnosno izborne promidžbe.

IV.

Ustavni sud razmotrio je prijedlog SDP-a, njegove prigovore upućene
Županijskom izbornom povjerenstvu Dubrovačko-neretvanske županije i Izbornom
povjerenstvu Republike Hrvatske, kao i odgovor Županijskog izbornog povjerenstva
SDP-a te je utvrdio da je prijedlog osnovan.

1. Prema odredbi članka 19. Zakona o izboru članova predstavničkih tijela
jedinica lokalne samouprave i jedinica lokalne uprave i samouprave, od
dana kada se objave liste kandidata izbornih jedinica i zbirne kandidatske
liste jedinice lokalne samouprave, odnosno jedinice lokalne uprave i samouprave,
pa do 24 sata prije izbora, svi kandidati za članove predstavničkog tijela
jedinice lokalne samouprave, odnosno jedinice lokalne uprave i samouprave
te sve političke stranke koje su predložile kandidate, imaju pod jednakim
uvjetima pravo na iznošenje i obrazlaganje svojih izbornih programa te
izbornu promidžbu.

2. Notorno je da je gospodin Niko Bulić, nositelj izborne liste HDZ-a
za Skupštinu Dubrovačko-neretvanske županije bio gost u emisiji 1. programa
HTV-a "Ljudi smo", koja je emitirana 2. listopada 1998. i ponovno 3. listopada
1998.

Iako se radi o redovitoj tjednoj emisiji u okviru programa HTV-a, koja
inače nije promidžbeno-izbornog karaktera, Ustavni sud ocjenjuje da je
omogućavanjem sudjelovanja u toj emisiji nositelju liste HDZ-a, a istovremeno
ne pruživši mogućnost nositeljima drugih lista na isto ili slično sudjelovanje
u emisijama HTV-a u istom predizbornom razdoblju, HTV prekršila navedenu
odredbu članka 19. Zakona o izboru članova predstavničkih tijela jedinica
lokalne samouprave i jedinica lokalne uprave i samouprave.

3. Nadalje, Ustavni sud ocjenjuje da je Županijsko izborno povjerenstvo
trebalo riješiti prigovor SDP-a, koji mu je upućen 2. listopada 1998.,
shodno odredbi članka 58. stavka 2. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave.

Također, Županijsko izborno povjerenstvo Dubrovačko-neretvanske županije,
prema stajalištu Ustavnog suda, u okviru svoje nadležnosti iz članka 34.
alineje 4. Zakona o izboru članova predstavničkih tijela jedinica lokalne
samouprave i jedinica lokalne uprave i samouprave, kada nadzire pravilnost
izborne promidžbe u skladu s tim Zakonom, ima pravo ocjenjivati i pravilnost
izborne promidžbe koja se obavlja putem javnih glasila čiji je domašaj
širi od lokalnih sredstava iz članka 20. istog Zakona, kao i upozoriti
ta javna glasila na eventualnu nepravilnost u izbornoj promidžbi pa i putem
Izbornog povjerenstva Republike Hrvatske.

4. Konačno, kad se je SDP prigovorom obratio Izbornom povjerenstvu Republike
Hrvatske, kako zbog šutnje Županijskog izbornog povjerenstva, tako i s
traženjem da to Povjerenstvo upozori HTV na kršenje zakona i da zatraži
od HTV-a da i svim ostalim nositeljima izbornih lista i njihovim strankama
omogući istu promidžbu, Ustavni sud smatra da je to Povjerenstvo trebalo
o prigovoru odlučiti, umjesto da samo putem telefona upozori Županijsko
izborno povjerenstvo da riješi prvi prigovor SDP-a. Izborno povjerenstvo
Republike Hrvatske trebalo je, dakle, postupiti u okviru svog ovlaštenja
iz članka 29. stavka 2. Zakona o izboru članova predstavničkih tijela jedinica
lokalne samouprave i jedinica lokalne uprave i samouprave, kao i shodnom
primjenom svog ovlaštenja iz članka 31. stavka 1. točke 7. Zakona o izborima
zastupnika u Sabor Republike Hrvatske ("Narodne novine", br. 22/92, 1/93,
30/93 - pročišćeni tekst, 11/94, 68/95 i 108/96).

5. Ustavni sud izražava stajalište da u vrijeme izborne promidžbe sva
javna glasila moraju korektno i u skladu s pravilima struke objavljivati
i prenositi izbornu promidžbu svih stranaka koje sudjeluju u izborima,
poštujući njihovu jednakost i ravnopravnost u izbornoj promidžbi, i to
bez obzira da li se radi o izborima u cijeloj Hrvatskoj, ili pak o izborima
u nekoj od jedinica lokalne samouprave i jedinica lokalne uprave i samouprave.

Hrvatska radiotelevizija ima posebno značajnu ulogu u izbornoj promidžbi
pa u tijeku te promidžbe mora paziti da ni u okviru svojih redovnih emisija
ne povrijedi jednakost svih sudionika izbora, u smislu odredbe članka 19.
Zakona o izboru članova predstavničkih tijela jedinica lokalne samouprave
i jedinica lokalne uprave i samouprave.

V.

Ustavni sud ocjenjuje da je u konkretnom slučaju došlo do povrede pravila
izborne promidžbe. Međutim, te povrede nisu bitno utjecale na rezultate
izbora za Skupštinu Dubrovačko-neretvanske županije.

Ovo priopćenje objavit će se u "Narodnim novinama" temeljem odredbe
članka 40. Ustavnog zakona o Ustavnom sudu Republike Hrvatske ("Narodne
novine", br. 13/91).

Broj: U-VII-842/1998
Zagreb, 21. listopada 1998.

USTAVNI SUD REPUBLIKE HRVATSKE

Dopredsjednik
**Jurica Malčić,** v. r.

Ostalo, NN 140/1998-1730